Matrikulant verdrink tydens matriekafskeidArgieffoto (Foto: places.co.za) ŉ 18-jarige skolier het Saterdag by ‘n lodge in Rustenburg, Noordwes tydens die skool se matriekafskeid verdrink. Ongeveer 48 leerlinge van die Lethabong Secondary School in Soshanguve, vergesel deur drie van hul onderwysers, het hul matriekafskeid by die vakansieoord gehou. Tlhalefang Mahumapelo het sowat twee ure ná hulle by die vakansieoord aangekom het, in ŉ swembad verdrink. Die Gautengse departement van onderwys het ŉ span ontplooi wat Sondag reeds met berading begin het. “Dit is baie hartseer om ŉ doodsertifikaat uit te reik, in plaas daarvan dat die ouers ŉ gradeplegtigheid vir hul kinders bywoon,” het Panyaza Lesufi, Gautengse LUR van onderwys, gesê. “Ons betuig ons innige meegevoel met die familie en die skool in hierdie hartseer tyd.” Lesufi sal Maandag die skool en die Mahumapelo-familie besoek. Maroela Media het vroeër berig die voorval het by Sun City plaasgevind. Steve Mabona, woordvoerder van die departement van onderwys, het intussen gesê die voorval het by ‘n lodge in Rustenburg plaasgevind, en nie by Sun City soos die LUR vroeër berig het nie. “Die plan was dat die leerders Sondag Sun City sou besoek, en dit is waar die verwarring ingesluip het. Ons vra om verskoning vir enige ongerief,” het Mabona gesê. *Die berig is gewysig sedert dit oorspronklik gepubliseer is om Mabona se kommentaar by te voeg. – Red